Kanadas on hindadega selline tore asi, et need on ilma käibemaksuta, mistõttu Euroopa turist võib kergesti segadusse sattuda, kui tema 2$ kohvi eest küsitakse järsku 2,26$. Selleks, et enam-vähem aru  saada, mis see õige hind siis kokku võiks olla, tuleks jämedalt juurde lisada umbes 13%-line maks, mis osariigiti tundub olevat ka erinev. Lisaks saab eurooplasest turist korraliku peavalu müntidega majandamisest, sest erinevalt eurosentidest, kus sendi suurus vastab tema peal olevale numbrile, valitseb Kanada müntide osas täielik kaos. Näiteks on 10-sendine oma suuruselt kaks korda väiksem kui viiene ja loomulikult on mõlema puhul mündi väärtuse tuvastamine võimalikult raskeks tehtud.      Kanadas on öömaja leidmine võrdlemisi lihtne, sest motelle on kõik kohad risti-rästi täis - iseasi on muidugi see, kas ka toa hinna ja kvaliteedi suhe on alati 100% paigas või mitte. Üldjuhul suurtemates piirkondades tuleb toa eest köhida umbes 80-120$ per öö ning odavama variandi leidmiseks tuleb juba tõsist vaeva näha.      Rendiauto tasub juba Eestis ette ära broneerida, sest siis on vähemasti  võimalik aru saada, mille eest ja kui palju raha maksad. TomTom-i olemasolu on seevastu ülimalt soovituslik, kuna ilma selleta orienteerumine võib osutuda kergelt öelda raskeks, seda eriti omavahel ristuvates kiirteede rägastikes. Bensiini hind teeb aga eestlasele ainult rõõmu, sest 10 krooni liitri kohta on siin maal juba kergelt hall mälestus.      Kanada tripi jooksul sai külastatud kokku kolme koske - Montmorency, Ste-Anne ja Niagara, milledel kõigil  on oma nägu ja tegu. Montmorency oli nendest vast kõige tavalisem, Ste-Anne seevastu kõige metsikum ning Niagara kõige võimsam. Viimase puhul tasub kindlasti minna paadiga kose alla ja tunda rõõmu külmast duššist, mida langev veemass jagab rohkemgi kui lahkesti.      Nägin päris looduses kahte musta karu; kolmel korral pidime peaaegu otsa sõitma faasanile, kes pidas vajalikuks teed ületada just pimedates kurvides; vaalad  veepinnale ei tulnud ning jääkarud jäidki nägemata ja seda isegi Toronto loomaaias.    Kanada fotoalbumi leiab siit.